Esben Lunde Larsen (V), 2012-03-01:
Vi har i dag L 93 til første behandling.
Det er forslag til lov om ændring af fiskeriloven, der vedrører rådgivende udvalg, fiskeri af laks i visse vandsystemer, EU-pointsystem for alvorlige overtrædelser, beslaglæggelse af fiskeredskaber og straffemyndighed for visse eksterritoriale overtrædelser – en blandet landhandel kan man vist roligt tillade sig at sige. Som led i EU's forstærkede indsats mod ulovligt fiskeri både inden for og uden for EU er der vedtaget en række forordninger, som har til formål at ramme de former for adfærd, som forårsager de alvorligste skader på havmiljøet og på fiskebestandenes bæredygtighed, og som derfor samtidig forringer den socioøkonomiske situation for de fiskere, der faktisk overholder reglerne.
Denne form for adfærd betegnes som IUU-fiskeri, dvs. ulovligt, urapporteret og ureguleret fiskeri, og er defineret i EU's IUU-forordninger.
Til denne forordning og disse forordninger er der kædet en kontrolforordning, som regulerer EU's interne indsats mod ulovligt fiskeri gennem et pointsystem.
L 93 fremsættes for at sikre fornødent og korrekt sammenkædning af EU-forordningerne med dansk ret og for at etablere de administrative og retssikkerhedsmæssige rammer for EU-pointsystemerne for alvorlige overtrædelser i relation til ejere af fiskefartøjer.
I yderste konsekvens kan brud på dette pointsystem føre til, at retten til i erhvervsøjemed at føre fiskefartøj kan bortfalde ved forbud.
L 93 indebærer endvidere, at der indføres dansk straffemyndighed for danske statsborgeres deltagelse i eller medvirken til IUU-fiskeri, uanset hvor i verden det måtte foregå, altså det eksterritoriale princip.
Derudover indeholder L 93 bestemmelser, der har baggrund i behovet for en national regulering og præcisering vedrørende sammensætning af rådgivende udvalg, forvaltning af laksekvoter og opfølgning på finansloven for 2012 vedrørende ændret betaling for fisketegn.
L 93 indeholder en præcisering af den gældende praksis for tildeling af laksekvoter til vestvendte jyske åsystemer samt en række forslag til modernisering af bestemmelserne vedrørende rådgivende udvalg.
Der er dele af lovforslaget, som Venstre ikke ser problemer i.
Det gælder de justeringer af rådgivende udvalg, laksekvoter og opfølgning i forhold til fisketegn, der er lagt op til.
Venstre anbefaler også det grundlæggende princip i lovforslaget om at bekæmpe ulovligt fiskeri uanset territorial afgrænsning.
Imidlertid er der retspolitiske følger af lovforslaget, som Venstre har betænkeligheder ved, og som vi ønsker afklaret i den kommende lovproces.
Det gælder eksempelvis det princip, at der foreslås indført dansk straffemyndighed for danske statsborgeres deltagelse i eller medvirken til IUU-fiskeri, uanset hvor i verden det måtte foregå.
Det problematiske heri kan være, at eksempelvis danske og spanske fiskere idømmes forskellig straf for den samme forseelse, hvis ikke IUU-reglerne sanktioneres på samme måde i alle EU-lande.
Vi har hidtil set talrige eksempler på forskellig håndhævelse af EU-lov, og Venstre ønsker sikkerhed for, at det også bliver gjort gældende, ifald L 93 vedtages i sin nuværende udformning.
Det må den efterfølgende lovgivningsproces afklare.
Venstre har også betænkeligheder i forhold til de retssikkerhedsmæssige anmærkninger til lovforslaget, som henholdsvis Danmarks Fiskeriforening og Advokatrådet har fremført.
Det er vigtigt at få undersøgt, om indførelsen af kontrolforordningens bestemmelser udfordrer rækkevidden af det danske retlige forbehold, og om lovens foreslåede sanktioner er et ekstra sæt sanktioner besluttet af EU og blot lagt oven på de eksisterende danske straffelovsbestemmelser.
Den mest vidtrækkende følge af lovforslaget er lovforslagets § 39 a, stk. 2, der indebærer, at: »Afgørelser ... i medfør af stk. 1 om permanent inddragelse af fiskerilicensen kan af fiskerilicensens indehaver forlanges indbragt for domstolene.
Anmodning herom skal fremsættes over for ministeren inden fire uger efter, at inddragelsen er meddelt indehaveren.«
En sådan foreslået inddragelse er et voldsomt indgreb uanset periode, og Venstre finder generelt, at straffen, inddragelse af licens, alene bør anvendes i undtagelsestilfælde.
Det er væsentligt i den forbindelse at få afklaret i det videre lovgivningsmæssige arbejde, hvorvidt så vidtrækkende foranstaltninger gælder for andre erhverv.
Det hænger ikke mindst sammen med det proportionalitetsprincip, som gøres gældende med lovforslaget.
Af lovforslaget fremgår det også, at Fødevareministeriet tillige finder det væsentligt at understrege, at de sanktioner har til hensigt at ramme de alvorligste overtrædelser af fiskeripolitikken.
I Venstre er vi interesseret i at vide, hvorvidt det eksempelvis betyder, at fejl i udfyldelsen af logbog er blandt de alvorligste overtrædelser af fiskeripolitikken.
Venstre er tilhængere af, at der som minimum bør være mulighed for administrativ rekurs, det vil sige, at der bliver mulighed for at klage til et forvaltningsorgan over en afgørelse, der er truffet af et andet forvaltningsorgan, med efterfølgende mulighed for domstolsprøvelse i alle sager om inddragelse af fiskerilicens.
Ved en domstolsprøvelse anbefaler vi at sagerne får opsættende virkning.